\NormalFont\ShortTitle{ሆሰ ማፃፋ}

{\MT ሆሰ ማፃፋ

\par }{\IMT ጋꬃ ቆፋ

\par }{\IP ፑደሀ ካዎተꬃ ዉርሰꬃ ላይꬃን፥ ሆሰይ፥ ናብያ አሞፀፐ ካልድ ናበ ግድስ። ሀኖታት መቶ ግድ ደእያ ዎደ ፑደሀ ባጋ እስራኤለ ካዎተꬃ ቦላ ሆሰይ ትንብተ ኦድስ።

\par }{\IP ሀ ማፃፋን፥ ኮይሮ ሄꬑ ሸምፖታን፥ ሆሰይ ባ ሶ አሳራ ሌምሶ ግድድ እስራኤለ ሳባክስ። ጎዳይ፥ እስራኤለይ አማነቶና ቢታ ግደይሳ ቆንጭሳናዉ ኮይድ፥ ሆሰይ ላይማ ማጫስ ማቾ ኦꬅድ ኤካና መላ ኦድስ። ባ የልዳ ናይታ ዎይግድ ሱንꬃነኮ እያዉ ኦድስ። ናይታ ሱንꬃይ እስራኤለይ ዎንቶ ዋናዳ ፕርደታነኮ ማሌስ። ሄ ናይታ ሱንꬃ ብርሸꬃይ፥ እዝራኤለ፥ (ፆሳይ ላላና)፤ ሎሩሃማ (ማሮተꬅ ደሞናሮ)፤ ሎኣማ (ታ አሰ ግደና) ጉሱ።

\par }{\IP ሸምፖ 4—14 ጋካናዉ ደእያ ክፍለይ፥ ሆሰ ማችያ አማነቶና ማቾ ግደይሳዳ፥ እስራኤለይ ፆሳስ አማነቶና እፅዳይሳ ሆሰ ትንብተይ በሰስ። ጎመራ ሆሰ አጋዳ ሀራ ባ ላገꬆታኮ ብዳይሳዳ (ሸም 1)፥ እስራኤለይ ፆሰ አጋዳ ብዳይሳ (ሸም 2) በሴስ። ግዶሽን፥ ሆሰይ ባ አማነቶና ማችዉ ዶሳና መላ ጎዳይ ኪትስ። ሄስካ፥ ፆሳይ ባ መርና ሲቁዋን እስራኤለ ዶስዳይሳስ ሌምሶ። ጎዳይ እስራኤለስ አማነትኮካ፥ እስራኤለይ ዎደፐ ዎደን ጎዳስ አማነታቡኩ። ኤንቲ ባንታ ካዎተꬃ አሻናዉ ጎዳን ዘምፓናይሳ አግድ፥ ባንታ ኦላንቾታንነ አላጋ ቢታታ ቦላ ዘምፕዶሶና። ሄሳ ፃላላ ግዶናሽን፥ “ኑስ ካꬅ እመይነ መሄይ የለታና መላ ኦይ ኑ ኤቃ ፆሳታ” ግድ ኤንታን አማነትዶሶና፤ ኤንታ ጎይንዶሶና።

\par }{\IP ሀ ማፃፋን ጎዳይ እስራኤለነ ይሁዳ መቶን የግድ፥ ኤንቲ መንꬅዳ ጫቁዋ ግሾ ኦይሸታና መላ ኦꬅስ። ሽን ኤንቲ ሄ ኡባ ሀንንካ ጎዳይ ኤንታ ዶሴስ። ኤንቲ ባንታ ናጋራፐ ስሚድ እያዉ አማነትኮ፥ እ ኤንታ ዛሪድ ኤካናዉነ አንጃናዉ ቃላ ገልስ። ጎዳይ፥ “ታ ሀንቆይ ኤንታፈ ስምዳ ግሾ፥ ታኒ ኤንታ፥ ኤንታ ኢታ ሀኑዋፐ ፓꬃዳ፥ ኤንታ ቱማ ዶሳና” (14:4) ያግስ።

\par }{\IOT ማፃፋ አይፈ ቆፋታ

\par }{\IO ሆሰይ ላይማ ማቾ ኤኮይ እስራኤለ ሌምሶ ({\IOR{1:1—3:5}})

\par }{\IO አማነቶና እስራኤለ ቦላ ኦደትዳ ትንብተ ({\IOR{4:1—10:15}})

\par }{\IO ባ አሳስ ደእያ ጎዳ ሲቁዋ ({\IOR{11:1-11}})

\par }{\IO እስራኤለ ዛራ ዛራ ናጋራ ኦꬃሱ ({\IOR{11:12—13:16}})

\par }{\IO ስንꬃን ደእያ ማሮታነ አንጁዋ ({\IOR{14:1-9}})



\par }\ChapOne{1}{\PP \VerseOne{1}ኦዝያን፥ እዮአታም፥ አካዝነ ህዝቅያስ ካል ካል ይሁዳን ካዎትዳ ዎደ ቃስ ዮኣሳ ናአይ እዮርባም እስራኤለን ካዎትዳ ዎደ ብኤራ ናኣ ሆሰኮ ይዳ ጎዳ ቃላይ ሀይሳ።


\par }{\SH ሆሰ ማችዉነ እያ ናይታ
\par }
{\PP \VS{2}ጎዳይ ኮይሮ ሆሰ ባጋራ ኦድዳ ዎደ “ታ አሳይ ታፐ ሃክድ ኢታ ላይማተꬅ ኦꬅዳ ግሾ፥ ኔኒ ባዳ፥ ላይማ ማጫስ ኤካዳ ላይማ ናይታ ኢፐ የላ” ያግስ።


\par }{\PP \VS{3}ሄሳ ግሾ፥ ሆሰይ ብድ፥ ድብላይማ ናእዉ ጎመሮ ኤክን፥ እያ ቃንꬃታዳ አደ ናአ የላሱ።

\VS{4}ያትን፥ ጎዳይ ሆሰኮ ነ ናአ ሱንꬃ፥ “እዝራኤለ” (ላላና ዎይኮ ዘራና) ያጋዳ ሱንꬃ። አይስ ጊኮ፥ እዝራኤለን ጉክዳ ሱꬃ ግሾ ታኒ እዩ ኮቻ ቃንꬃ ዎደን ፕርዳና፤ እስራኤለ ካዎተꬃካ ꬋይሳና።

\VS{5}ሄ ጋላስ ታኒ እዝራኤላ ዛንጋራን እስራኤለ ኦላንቾታ መንረꬃና።


\par }{\PP \VS{6}ጎመራ ናምአንꬆ ቃንꬃታዳ፥ ማጫ ናአ የላሱ። ያትን፥ ጎዳይ ሆሰኮ፥ “እ ሱንꬃ ሎሩሃማ (ማሮተꬅ ደሞናሮ) ያጋዳ ሱንꬃ። አይስ ጊኮ፥ ህዛፐ ጉየ ታኒ እስራኤለ አሳስ ቃትከ፤ ኤንታዉ አቶ ጊከ።

\VS{7}ሽን ታኒ ይሁዳ አሳስ ቃታና፤ ታኒ ኤንታ ዶንገን ዎይኮ ማሻን ዎይኮ ኦላን ዎይኮ ፓራታን ዎይኮ ፓራ አሳታን ግዶናሽን፥ ታኒ ጎዳይ፥ ኤንታ ፆሳይ፥ ታ ዎልቃን ኤንታ አሻና” ያግስ።


\par }{\PP \VS{8}ጎመራ ሎሩሃሞ ꬋንꬅ ዱꬅዳፐ ጉየ ቃንꬃታዳ ሀራ አደ ናአ የላሱ።

\VS{9}ያትን፥ ጎዳይ ሆሰኮ፥ “እያ ሱንꬃ ሎኣማ (ታ አሰ ግደና) ያጋዳ ሱንꬃ። አይስ ጊኮ፥ ህንተ ታ አሰ ግደከታ፤ ታካ ህንተ ፆሰ ግድከ።


\par }{\PP \VS{10}“ግዶሽን፥ እስራኤለ አሳይ ማካናዉነ ታይባናዉ ዳንዳኤቶና አባ ሻፍያ መላ ግዳና። ኤንቲ፥ ‘ህንተ ታ አሰ ግደከታ’ ጌተትድ ፄገትዳ በሳን ህንተ ‘ደኦ ፆሳ ናይታ’ ጌተታና።

\VS{11}ይሁዳ አሳይነ እስራኤለ አሳይ እስፈ ሺቅድ ባንታዉ እስ ሀላቃ ዶርድ ድኤትዳ ቢታፈ ስማናነ እንጀትድ ዳና። ሄ ጋላሳይ እዝራኤለስ ግታ ጋላስ ግዳና።




\par }\Chap{2}{\PP \VerseOne{1}“ህንተ እሻታ፥ ‘ታ አሰ’ ቃስ ህንተ ምቸታ፥ ‘ማሮተꬅ ደምዳይሳታ’ ያግድ ፄግተ።


\par }{\SH እስራኤለ ሴረተꬅነ ስሞ
\par }
{\PP \VS{2}“ህንተ አይዉ ሀንቀትተ፤ እዮ ካጭተ። አይስ ጊኮ፥ እያ ታ ማቾ ግዱኩ፤ ታካ እ አዝና ግድከ። እያ ባ ሶምኡዋፈ ላይማተꬃ ማላ ድጎ፤ ላይማተꬃ ኦሱዋ ባ ꬋንꬃታ ግዶፈ ድጎ።

\VS{3}ሄስ ሀኖና እፅኮ እያ የለትዳ ጋላሳዳ፥ ታኒ እዮ ፅረ ካሎ አሻና። ቃስ እዮ መልዳ መላ ቢታ ኦꬃና፤ ታኒ እዮ ሳሞን ዎꬋና።

\VS{4}ኤንቲ ላይመፐ የለትዳ ናይታ ግድዳ ግሾ፥ ታኒ እ ናይታስ ቃትከ።

\VS{5}ኤንታ አይያ ላይማታሱ፤ ካዉሻባ ሀናዳ ኤንታ ቃንꬃታሱ። እያ፥ ‘ታኒ ታ ካꬃነ ታ ሃꬃ፥ ታ ሱፍያነ ታ ሊኑዋ፥ ታ ዛይትያነ ታ ኡሻ ታዉ እምያ ታ ላገꬆታ ካላዳ ባና’ ያጋሱ።

\VS{6}ሄሳ ግሾ፥ ታኒ እ ኦግያ አጉንꬃን ጎርዳና፤ እያ ባ ኦግያ ደሞና መላ ታኒ እ ዩሹዋ ግምበን ድራና።

\VS{7}እያ ባ ላገꬆታ ጌዶ ዎፃና፥ ሽን ጋኩኩ፤ ኤንታ ኮያና፥ ሽን ደሙኩ። ሄሳፈ ጉየ፥ ‘ሀእ ዱሳፈ ታዉ በንይስ ሎኦ ግድያ ግሾ፥ ስማዳ ታ ኮይሮ አዝናኮ ባና’ ያጋና።

\VS{8}ካꬃ፥ ዎይነ ኡሻነ ዛይትያ እዉ እምዳይነ ኤንቲ ባኣለ ኤቃስ ያርሽያ ብራነ ዎርቃ እዉ ዳርስዳይ ታና ግደይሳ እያ ኤሮና እፃሱ።

\VS{9}ሄሳ ግሾ፥ ካፅያ ዎደ ታ ካꬃ፥ ቴርያ ዎደ ታ ዎይንያ ኢፐ ዛራዳ ኤካና። እያ ባ ካሉዋ ካምያ ሱፍያነ ሊኑዋ ኢፐ ቃራ ኤካና።

\VS{10}እ ላገꬆታ ስንꬃን ታኒ እ ካሉዋ ቃራና፤ ታ ኩሽያፐ እዮ ኦንካ አሸና።

\VS{11}ታኒ እ ኡፋይሳ ባለታ ኡባ፥ አጌና ፄሮ ጋላሳታ፥ እ ሳምባታ ጋላሳታ፥ ላይꬃን ላይꬃን ቦንቸትያ ባለታ አሻና።

\VS{12}እያ፥ ‘ታ ላገꬆት ታዉ እምዳ ጭጋ’ ግያ ዎይንያነ ባላሰ ምꬃ ታ ꬋይሳና፤ ታኒ ሄ በሳ ዎራ ኦꬃና፤ ባዞ ዶአት እያ ማና።

\VS{13}እያ ታና ዶጋዳ ባ ላገꬆታ ካላዳ፥ ሳጋዮታንነ አሌቆታን አሌቀታዳ፥ ባኣለ ኤቃስ እፃነ ጩይስዳ ጋላሳታ ግሾ ታኒ እዮ ሴራና፤ ያጌስ ጎዳይ።


\par }{\PP \VS{14}“ሄሳ ግሾ፥ ታኒ እዮ ጭማዳ መላ ቢታ ኤሀዳ፥ እዉ ሲቆ ቃላን ኦዳና።

\VS{15}ያን ታኒ እ ዎይነ ጋደ እዉ ዛራዳ እማና፤ አኮራ ዛንጋራ (መቶ ዛንጋራ) እዉ ኡፋይሳ ፐንገ ኦꬃና። ግብፀ ቢታፈ ከይዳ ዎድያዳ ባ ጌላኦተꬃ ላይꬃን ደእያ ሀኖታን ኡፋይሳን የፃና” ያጌስ።


\par }{\PP \VS{16}ሄ ጋላስ እያ ታና፥ “ታ አዝናዉ” ያጋዳ ፄጋና፤ ካሰይሳዳ፥ “ታ ጎዳዉ” ያጋዳ ፄጉኩ።

\VS{17}አይስ ጊኮ፥ ታኒ እ ዶናፐ “ባኣለ” ኤቃታ ሱንꬃ ድጋና፤ ህዛፐ ጉየ ታኒ እዮ “ባኣለ” ሱንꬃ ፄግስከ።

\VS{18}ሄ ዎደ ታኒ ታ አሳ ግሾ ሳኣ ዶአታራ፥ ሳሎ ካፎታራነ ቢታራ ጎሸትያ መተꬃታራ ጫቃና። ታኒ ቢታፈ ዶንገ፥ ማሸነ ኦላ ꬋይሳና። ኤንቲ ቢታ ቦላ ሳሮ ዳና።


\par }{\PP \VS{19}ታኒ ነና መርናዉ ታዉ ማቾ ኦꬃና፤ ፅሎተꬃን፥ ሱረ ፕርዳን፥ መርና ሲቁዋንነ ማሮተꬃን ታዉ ጊግሳና።

\VS{20}ታኒ አማነታዳ ነና ታዉ ጊግሳና፤ ነካ ጎዳ ኤራና።


\par }{\PP \VS{21}“ሄ ዎደ ታኒ ዛሮ እማና፤ ታኒ ሳሎታስ ዛሮ እማና፥ ሳሎት ሳኣስ ዛሮ እማና።

\VS{22}ሳአይ ካꬃስ፥ ዎይነ ኡሻስነ ዛይትያስ ዛሮ እማና፤ ኤንቲ እዝራኤለስ (ፆሳይ ቶካና) ዛሮ እማና።

\VS{23}ታኒ እዮ ታ ግሾ ጋዳ ቢታ ቦላ ቶካና፤ ካሰ ታኒ፥ ‘ማርከ’ ግዳይሳታ ማራና፤ ‘ታ አሰ ግደከታ’፤ ግዳይሳታ፥ ‘ታ አሰ’ ጋና። ኤንትካ ታና፥ ‘ኔኒ ኑ ፆሳ’ ያጋና” ያጌስ ጎዳይ።




\par }\Chap{3}{\SH ሆሰይ ባ ማቸራ ስገተꬃ
\par }
{\PP \VerseOne{1}ጎዳይ ታና፥ “እስራኤለ አሳይ ሀራ ፆሳታኮ ስሚድ፥ ዛብበ ኡይꬃ ያርሻናዉ ኮይኮካ፥ ጎዳይ ኤንታ ዶሰይሳዳ እዮ ዶሳ። እያ ሀራ ላገꬅያባነ ላይማትያባ ግድኮካ ኔኒ እዮ ዶሳ” ያግስ።


\par }{\PP \VS{2}ያግን፥ ታኒ እዮ ታማነ እቻሹ ብራ ሳንትመንነ ፄታነ እሻታሙ ክሎ ግራመ ባንጋን ሻማስ።

\VS{3}ታኒ እዮ፥ “ኔኒ ላይማቶናነ ሀራ አደራ ዶና ታራ ዳሮ ዎደ ዳናዉ ኮሼስ። ታንካ ኔራ ዳና” ያጋስ።


\par }{\PP \VS{4}እስራኤለ አሳይ ካዎይ ዎይኮ ሀላቅ ባይና፥ ያርሾይ ዎይኮ ኤቃ ቱስ ባይና፥ ኤፉደ ማኦይ ዎይኮ ኤቃ ምስለይ ባይና ዳሮ ዎደ ዳና።

\VS{5}ሄሳፈ ጉየ፥ እስራኤለ አሳይ ጎዳ ባንታ ፆሳኮነ ባንታ ካዋ ዳዊታኮ ስማና። ዉርሰꬃ ዎድያን ኤንቲ ኮኮርሸ፥ ጎዳኮነ እያ አንጁዋኮ ያና።




\par }\Chap{4}{\SH ጎዳይ እስራኤለ ሞቴስ
\par }
{\PP \VerseOne{1}ሀ ቢታን ደእያ አሳ ኡባ፥ ጎዳይ ሞትያባይ ደእያ ግሾ፥ እስራኤለ አሳቶ፥ ጎዳ ቃላ ስእተ። ሄስካ፥ ቢታ ቦላ አማነተꬅ፥ ሲቆይነ ፆሳ ኤሮይ ባዋ።

\VS{2}ሀ ቢታ ቦላ ደኤይ ባደꬅ፥ ዎርዶ፥ ሸምፖ ዎꬎ፥ ካይሶቶነ ላይማ ፃላላ። ኤንቲ ዎጋ ኡባ መንꬆሶና፤ ሱꬁ ጉሶሶና።

\VS{3}ሄሳ ጋሶን ቢታ ኡባይ ዬካና፤ ቢታን ደእያ ኡባይ ዳቡራና። ሳአ ዶአት፥ ሳሎ ካፎትነ አባ ሞሎት ሀይቃና።


\par }{\PP \VS{4}ህንተኖ፥ ካህነቶ፥ ታኒ ህንተና ሞትያባይ ደእያ ግሾ፥ ኦንካ ሀራ አሳራ ፓላመቶፎ፤ ዎይኮ ሀራ አስ ሞቶፖ።

\VS{5}ህንተ ጋላስነ ቃማ ꬉበቴታ፤ ናበትካ ህንተራ ꬉበቶሶና። ሄሳ ግሾ፥ ታኒ ህንተ አይዉ ꬋይሳና።

\VS{6}ታ አሳስ ኤራተꬅ ባይና ግሾ ꬋይዶሶና። ህንተ ኤራተꬅ እፅዳ ግሾ፥ ታካ ህንተ ታዉ ካህነ ግዶና መላ እፃስ። ህንተ ፆሳ ህግያ ዶግዳ ግሾ፥ ታካ ህንተ ናይታ ዶጋና።


\par }{\PP \VS{7}ካህነታ ታይቦይ ዳር ዳር ብያ ዎደ ታና ጉጅ ጉጅ ናቅዶሶና፤ ታኒ ኤንታ ቦንቹዋ ቃራዳ ዬላያና።

\VS{8}ታ አሳ ናጋራይ ኤንታዉ ካꬅ ግድዳ ግሾ ኤንቲ ታ አሳይ ባላባ ኦꬃና መላ ኮዮሶና።

\VS{9}ካህነት ደርያፐ ዱማትቦኮና። ታኒ ኤንታ ሀኖታ ግሾ፥ ኤንታ ሴራና፤ ኤንታ ኦሱዋዳ ኤንታዉ ዛራና።

\VS{10}ኤንቲ ጎዳ አግዳ ግሾ ማና፥ ሽን ካሎኮና፤ ላይማታና፥ ሽን ናአ የሎኮና።

\VS{11}ላይማተꬅ፥ ጋምእዳ ዎይነ ኡሽነ ማልአንቶ ዎይነ ኡሽ ታ አሳ ዎዛና ꬋይስስ።

\VS{12}ኤንቲ ምꬃፈ ኦሰትዳ ኤቃ ምስለ ዞረ ኦይቾሶና፤ ኤንታ ፃምአይ ኤንታ ኦይሻ ዛሬስ። ላይማተꬃ አያናይ ኤንታ ባለꬅስ፤ ኤንቲ ባንታ ፆሳፈ ሃክድ ላይማትዶሶና።

\VS{13}ደረታ ሁጰን ያርሾ ያርሾሶና፤ ሎኦ ኩያይ ደእያ ዎላ ጋርሳን፥ ፂዳ ጋርሳን እፃነ ጩይሶሶና።

\par }{\PP ሄሳ ግሾ፥ ህንተ ማጫ ናይት ላይማቶሶና፤ ህንተ ናይታ ማቸት ላሞሶና።

\VS{14}ህንተ ማጫ ናይት ላይማትያ ዎደነ ህንተ ናይታ ማቸት ላምያ ዎደ ታኒ ሴርከ። አይስ ጊኮ፥ አደት ባንታ ሁጰን ላይማተይሳታራ ላገቶሶና፤ ኤንታራ ያርሾሶና። ሄሳ ግሾ፥ አኬክ ባይና ደረይ ꬋያና።


\par }{\PP \VS{15}“እስራኤለ አሳቶ፥ ህንተ ላይማትኮካ፥ ይሁዳ አሳይ ህንተይሳዳ ባላ ግዶፖ። ጋልጋላ ቦፕተ፤ ቤት-አዌና (ኢታተꬃ ኬꬅ) ከዮፕተ፤ ‘ደኦ ፆሳይ ኤርያ መላ’ ግድ ጫቆፍተ።

\VS{16}እስራኤለ አሳይ ጌላ ኡሳዳ ጌላትስ። ያትን፥ ጎዳይ ኤንታና ዳልጋ ደንባን ዶርሳ ማራዳ ዋትድ ሄማኔ?

\VS{17}ኤፍሬም ኤቃታራ ጋሄትስ፤ ኤንታ አጋግተ።

\VS{18}ኤንቲ ዳሮ ዎይነ ኡሻ ኡይ ስሚድ፥ ላይማተꬅ አጎኮና፤ ኤንታ ሀላቃትካ ዬላያባ ዳሮ ዶሶሶና።

\VS{19}ኤንታ ጫርኮይ ኤፋና፤ ባንታ ኤቃስ ያርሽዳ ያርሾታ ጋሶን ኤንቲ ዬላታና።”




\par }\Chap{5}{\SH ጎዳ ፕርዳይ እስራኤለ ቦላ
\par }
{\PP \VerseOne{1}“ህንተኖ ካህነቶ፥ ሀይሳ ስእተ! ህንተኖ እስራኤለ አሳቶ፥ አኬክተ! ካዎ ኬꬃ አሳቶ፥ ሎይꬅ ስእተ! ሀ ፕርዳይ ህንተ ቦላ ፕርደትስ። ህንተ ምፅጳስ ፅሄ ግድደታ፤ ታቦረ ዙማ ቦላ ምጨትዳ ግተዳ ግድደታ።

\VS{2}ጌላት ዎꬎ አግቦኮና፤ ሄሳ ግሾ፥ ታ ኤንታ ኡባ ሴራና።

\VS{3}ታኒ ኤፍሬማ ኤራይስ፤ እስራኤለይ ታፐ ጌምቤና። ኤፍሬማ፥ ኔኒ ሀእ ላይማ ግዳዳሳ፤ እስራኤለይ ቱንስ።”


\par }{\PP \VS{4}“እስራኤለ አሳይ ባንታ ፆሳኮ ስሞና መላ ኤንታ ኢታ ኦሶይ ኤንታ ተቅስ። ላይማተꬃ አያን ኤንታ ዎዛናን ደእያ ግሾ ኤንቲ ጎዳ ኤሮኮና።

\VS{5}እስራኤለ አሳ ኦቶሮይ ኤንታ ቦላ ማርካቴስ። እስራኤለ አሳይነ ኤፍሬማ አሳይ ባንታ ናጋራ ጋሶን ꬉበቶሶና፤ ይሁዳ አሳይካ ኤንታራ ꬉበቴስ።

\VS{6}ኤንቲ ጎዳስ ያርሻናዉ ባንታ ዶርሳ ዉድያነ መሄ ዉድያ ላግ ኤክድ እያ ኮያናዉ ባና፤ ሽን እ ኤንታፈ ሻከትዳ ግሾ እያ ደሞኮና።

\VS{7}ኤንቲ ላይማተꬃን ናይታ የልዳ ግሾ ጎዳስ አማነትቦኮና። ሄሳ ግሾ፥ እስ አጌናን ኤንትነ ኤንታ ቢታይ ꬋያና።

\VS{8}ግብአ ካታማን ሞይዘ፥ ራማ ካታማን ዛየ ፑንተ። ብንያመ አሳዉ፥ ‘ጉየ ስሚድ በእተ’ ያግድ ቤት-አዌናን ዋስተ።

\VS{9}ሴረትያ ዎደ ኤፍሬም ባይሳ ግዳና። እስራኤለ ኮቻ ግዶን ቱማ ሀናናባ ታኒ አዋጃና።


\par }{\PP \VS{10}“ጎዳይ፥ ‘ይሁዳ ሀላቃት ዛዋ ሱግያ አሳ መላ ግድዶሶና፤ ታኒ ታ ሀንቁዋ ኤንታ ቦላ ድኦ ሃꬃዳ ጉሳና።

\VS{11}ኤፍሬማ አሳይ ኤርድ ኤቃ ጎይንዳ ግሾ፥ ሱረ ፕርዳን ኡንኤትዶሶና፤ ትንቸትዶሶና።

\VS{12}ሄሳ ግሾ፥ ታኒ ኤፍሬማ አሳስ ብሌ፥ ይሁዳ አሳስ ፆꬋ ግዳና።


\par }{\PP \VS{13}“ ‘ኤፍሬም ባ ሀርግያ፥ ይሁድ ባ ማዱንꬃ በእዳ ዎደ ኤፍሬም አሶረ ቢታ ብስ፤ ሄ ግታ ካዋ ማዶ ኦይችስ። ሽን እ ኤንታ ሀርግያ ꬋላናዉ ዎይኮ ኤንታ ማዱንꬃ ፓꬃናዉ ዳንዳእቤና።

\VS{14}ሄሳ ግሾ፥ ታኒ ኤፍሬማስ ጋሞዳ ሀናና፤ ይሁዳስ ዎዳላ ጋሞዳ ሀናና። ታኒ ኤንታ መንረꬃዳ ኤካ ባና፤ ኦንካ ኤንታ ታ ኩሸፐ አሸና።

\VS{15}ኤንቲ ባንታ ባላ አኬካና ጋካናዉነ ታና ኮያና ጋካናዉ ታኒ ጉየ ታ በሳ ስማና። ኤንቲ ባንታ ዋያን ታና ምንꬅድ ኮያና’ ” ያጌስ።




\par }\Chap{6}{\SH እስራኤለይ ስምቤና
\par }
{\PP \VerseOne{1}እስራኤለ አሳይ፥ “ሃይተ! አነ ጎዳኮ ስሞስ። እ ኑና መንረꬅስ፥ ሽን እ ኑና ኮላና፤ እ ኑና ማዱንፅስስ፥ ሽን እ ኑ ማዱንꬃ ቃቻና።

\VS{2}ናምኡ ጋላሳፐ ጉየ እ ኑና ፓꬃና፤ ሄꬓንꬆ ጋላሳን ኑ እያ ስንꬃን ዳና መላ ኑና ደንꬃና።

\VS{3}አነ ጎዳ ኤሮስ፤ እያ ኤራናዉ ምንꬅድ ካሎስ። ፃልቀይ ዶለይሳዳ እ ቆንጫና፤ ቶርቸ እር የይሳዳ እ ኑኮ ያና” ያግዶሶና።


\par }{\PP \VS{4}ጎዳይ፥ “ታ ህንተና ኤፍሬማ አሳ ዋቶ? ታ ህንተና ይሁዳ አሳ ዋቶ? ህንተ ሲቆይ ዎንታ ፃሳ መላ፤ ኤለስድ ꬋይያ አካ መላ።

\VS{5}ሄሳ ግሾ፥ ታኒ ናበታ ባጋራ ህንተና ቃንፀረꬃስ፤ ታ ዶናፐ ከይዳ ቃላን ህንተና ዎꬋስ። ታ ፕርዳይ ህንተ ቦላ ፖኦዳ ዋጋግ ጋና።

\VS{6}ታ ያርሾ ግዶናሽን ማሮታ ኮያይስ፤ ፁሳ ያርሾ ግዶናሽን ፆሳ ኤሮ ኮያይስ።


\par }{\PP \VS{7}“ሽን ኤንቲ አዳመዳ፥ ጫቆ መንꬅዶሶና፤ ያን ታዉ አማነቶና እፅዶሶና።

\VS{8}ጋላዳ ካታማይ ሱꬅ ጉክያ ኢታ ኦሶ ኦꬅያ አሳይ ኩምዳ ካታማ።

\VS{9}ፓንጋት አሰ ዎꬋናዉ ቆሰትድ ናገይሳዳ ካህነታ ጩጋይ ሄሳዳ ናጎሶና። ሴከማ ካታማ ኤፍያ ኦግያን ናግድ አሰ ዎꬎኦሶና፤ ኤንቲ ዬላያ ዎራንꬖ ኦሶ ኦꬆሶና።

\VS{10}ታኒ እስራኤለ አሳ ግዶን ዳጋንꬅያባ በአስ። ኤፍሬማ ግዶን ላይማተꬅ ደኤስ፤ እስራኤለይ ቱንስ።


\par }{\PP \VS{11}“ይሁዳ፥ ታኒ ታ አሳ ድኡዋ ዛርያ ዎደ ነዉ ቃስ ጫካ ዎደ ጊግሳስ።




\par }\Chap{7}{\PP \VerseOne{1}“ታኒ እስራኤለ ፓꬃናዉ ኮይያ ዎደ ኤፍሬማ ናጋራይነ ሳማረ አሳ ኢታ ኦሶይ ቆንጭስ። ኤንቲ ኡባ ዎደ ጭሞሶና፤ ካይሶት መንꬅድ ገሎሶና፤ ፓንጋት ከይድ ቦንቆሶና።

\VS{2}ሽን ታኒ ኤንታ ኢታ ኦሶ ኡባ ኤረይሳ አኬኮኮና። ኤንታ ኢታ ኦሶይ ኤንታ ናቅ ኦይክስ፤ ሄ ኢታ ኦሶይ ኡባ ዎደ ታ ስንꬃን ደኤስ።


\par }{\PP \VS{3}“ኤንቲ ካዋ ባንታ ኢታተꬃን፥ ሀላቃታ ባንታ ዎርዱዋን ኡፋይሶሶና።

\VS{4}ኤንቲ ኡባይ ላሞሶና፤ ሙኑቃይ ደንዳና ጋካናዉ ዳቦ ኡከይስ ታማ ሺሾ ኮሾናይሳዳ ኤንቲ ቴልዳ ጮጨ መላ።

\VS{5}ባንታ ካዋ ቦንቾ ባኣለ ጋላሳን ሀላቃት ዎይነ ኡሻን ማꬆትዶሶና። እካ ቀልቅሰይሳታስ ባ ኩሽያ እሚስ።

\VS{6}ኤንታ ዎዛናይ ታማ ጮጨ መላ፤ ኤንቲ ሺቅድ ኢታባ ማቀትዶሶና። ኤንታ ሀንቆይ ቃማ ኩመꬃ ጩይሸ አቄስ፤ ሳእ ዎንትያ ዎደ ታማ ላጮዳ ኤፄስ።

\VS{7}ኤንቲ ኡባይ ቴልዳ ጮጨ መላ ባንታ ሀላቃታ ሞሶና። ኤንታ ካዎት ኡባይ ኩንድዶሶና፤ ኤንታፈ ኦንካ ታና ፄገይ ባዋ።


\par }{\PP \VS{8}“ኤፍሬማ አሳይ ሀራ ካዎተꬃ አሳራ ዋላከትስ፤ ኤፍሬማ አሳይ ሽረትቦና ኡይꬃ መላ ግድስ።

\VS{9}አላጋት እያ ዎልቃ ምዶሶና፥ ሽን እ ሄሳ ኤርቤና፤ እያ ሁጰይ ፑሉምስ፥ ሽን እ ሄሳ አኬክበና።

\VS{10}እስራኤለ አሳ ኦቶሮይ ኤንታ ቦላ ማርካቴስ። ሄስ ኡባይ ሀንንካ ኤንቲ ጎዳኮ፥ ባንታ ፆሳኮ፥ ስምቦኮና ዎይኮ እያ ኮይቦኮና።


\par }{\PP \VS{11}“ኤፍሬማ አሳይ ሆለዳ ኤያነ ጮ ጭመተይሳታ። ኤንቲ ማዶ ደማናዉ እስ ቶሆ ግብፀ፤ እስ ቶሆ አሶረ ስሞሶና።

\VS{12}ኤንቲ ብያ ዎደ ታኒ ኤንታ ቦላ ግተ የጋና፤ ታኒ ኤንታ ካፎ ኦይክያዳ ኦይካና። ኤንታ ኢታ ኦሱዋ ግሾ ታኒ ኤንታ ሴራና።


\par }{\PP \VS{13}“ኤንታ አየ! ኤንቲ ታፐ ሃክዶሶና። ኤንታዉ ꬋዮ ግዶ! ኤንቲ ታ ቦላ ማካልዶሶና። ታኒ ኤንታ ዎዛናዉ ኮያስ፥ ሽን ኤንቲ ታ ቦላ ዎርዶ ሃሳዮሶና።

\VS{14}ባንታ ሂፃን ዝንእድ ዘሌሎሶና፥ ሽን ባንታ ዎዛናፐ ዎሶኮና። ካꬃስነ ዎይነ ኡሻስ ባንታ አሳተꬃ ጋሮሶና፥ ሽን ኤንቲ ታፐ ሃክዶሶና።


\par }{\PP \VS{15}“ኤንታ ሎህስዳይነ ምንꬅዳይ ታና፥ ሽን ታዉ ኢታባ ማቀቶሶና።

\VS{16}ኤንቲ ሀዳባኮ ስምዶሶና። ኤንቲ አማንꬆና ዶንገ ግድዶሶና። ኤንታ ሀላቃት ኢታባ ኦደትዳ ግሾ ማሻን ዉራና፤ ሄስካ ኤንታዉ ግብፀን ሚቻስ ግዳና።




\par }\Chap{8}{\SH እስራኤለይ ጫርኮ ቡጨስ
\par }
{\PP \VerseOne{1}“ሞይዘ ፑና! ኤንቲ ታ ጫቁዋነ ታ ህግያ መንꬅዳ ግሾ፥ ጎዳ አሳ ቦላ ሞርከይ አንኮዳ አለስ።

\VS{2}እስራኤለ አሳይ፥ ‘አቤት ኑ ፆሳዉ፥ ኑኒ ነና ኤሮስ’ ያግድ ታኮ ዋሶሶና።

\VS{3}ሽን እስራኤለ አሳይ ሎኦባ እፅዳ ግሾ፥ ሞርከይ ኤንታ የደꬃና።

\VS{4}ኤንቲ ታና ኦይቾና ባንታዉ ካዎታ ካዎꬅዶሶና፤ ታ ኤሮና ደእሽን ባንታዉ ሀላቃታ ዶርዶሶና። ꬋያናዉ ማችድ ኤቃ ምስለታ ባንታ ብራፐነ ዎርቃፈ መꬍዶሶና።

\VS{5}ሳማረ አሳዉ፥ ህንተ ማር ዳንስድ መꬍዳ ኤቃ ታ እፃስ፤ ታ ሀንቆይ ህንተ ቦላ ኤፅስ። ኤንቲ ቱንዳ መላ አዉደ ጋካናዉ ዳኔ?

\VS{6}ሀ ማራ ኤቃ ምስለይ ኩሸ ሂላን መትስፐ አትሽን፥ እ ፆሰ ግደና። ሳማረ ኤቃ ምስለይ መቀረታና።


\par }{\PP \VS{7}“ኤንቲ ጫርኮ ዘርድ ጎተ ቡጮሶና። ኤቆን ደእያ ኤንታ ካꬃስ አይፈይ በንተና፤ ꬊለይካ ባዋ፤ አይፈይ ደእኮካ አላጋት ማና።

\VS{8}እስራኤለ አሳይ ሀእ አላጋ አሳ ግዶን ምተትዶሶና፤ ኤንቲ ፓꬆና አስ ግድዶሶና።

\VS{9}ኤንቲ ባዞ ሀረይ ባርካ ቶይላተይሳ መላ ቶይላትሸ አሶረ ብዶሶና። ኤፍሬማ አሳይ ባንታ ሚሽያን ላገꬆ ሻምዶሶና።

\VS{10}ባንታና ማዳና መላ ሚሸን ሻምኮካ ታ ኤንታ ሺሻና። ካረ ቢታ ካዎትነ ሀላቃት ኤንታና ኡንኤꬅን ኤንቲ ጮ ꬋያና።


\par }{\PP \VS{11}“ኤፍሬማ አሳይ ናጋራ ያርሾ ያርሽያ ዳሮ በሳታ ኬፅስ፥ ሽን ሄ ያርሾ በሳት ናጋራ ኦꬅያ በሲ ግድዶሶና።

\VS{12}ታኒ ኤንታዉ ታ ህግያን ዳሮባ ፃፋስ፥ ሽን ኤንቲ ሄ ህግያ አላጋባዳ ፄልዶሶና።

\VS{13}ኤንቲ ያርሻናዉ ዶሶሶና፤ ያርሾ አሹዋ ሞሶና፥ ሽን ጎዳይ ኤንታ ያርሹዋ ኤክቤና። እ ሀእ ኤንታ ናጋራ ሀሳያና፤ ኤንታ ናጋራ ግሾ ኤንታ ሴራና፤ ኤንቲ ግብፀ ቢታ ስማና።

\VS{14}እስራኤለ አሳይ ባና መꬍዳይሳ ዶግድ፥ ካዎ ጋꬎታ ኬፅስ። ይሁዳ አሳይ ግምበትዳ ዳሮ ካታማታ ኬፅስ። ሽን ታኒ ሄ ካታማታን ታማ የድን፥ ኤንታ ሚፃ ማና” ያጌስ።




\par }\Chap{9}{\SH እስራኤለይ ሴረታና
\par }
{\PP \VerseOne{1}እስራኤለ አሳቶ፥ ኡፋይቶፍተ! ሀራ ካዎታዳ ፖጩ ጎፕተ! ህንተ ህንተ ፆሳፈ ሃክድ ላይማትደታ፤ ካꬃ ጌሽያ ዉዱማን ላይማተꬃስ እምያ ጋትያ ዶስደታ።

\VS{2}ሄሳ ግሾ፥ ህንተ ዉዱማፈ ካꬅ፥ ጉምእያ በሳፈ ዎይነ ኡሻ ደመከታ፤ ዎይነይ ህንተዉ አይፈና።

\VS{3}ኤንቲ ጎዳ ቢታን ጋምኦኮና። ኤፍሬም ግብፀ ቢታ ስማና፤ አሶረ ቢታን ቱና ካꬅ ማና።


\par }{\PP \VS{4}ኤንቲ ጎዳስ ዎይነ ኡሻ ያርሾ ጉሶኮና፤ ኤንታ ያርሾይ እያ ኡፋይሰና። ሄ ያርሾይ ኤንታዉ ሾቻ መላ ግዳና፤ ሄሳ ምያ ኡባይ ቱናና። ሄ ካꬃይ ኤንታ ኮሻ ፃላላ ዛራናሳፈ አትሽን፥ ጎዳራ ደእያ እስፈተꬃስ ማደና።

\VS{5}ጎዳ ህንተ ቦንቻና መላ እ ህንተዉ እምዳ ባኣለ ጋላሳታን ህንተ አይ ኦꬃኔ?

\VS{6}ኤንቲ ꬋዮፐ ከስ ኤክኮካ ግብፀይ ኤንታ ሺሻና፤ መምፕሳ ካታማይ ኤንታ ሞጋና። ኤንቲ ሺሽዳ ብራ ሚሸ ኡባ ሻራፍ ምታና፤ ኤንቲ ደእያ በሳን ቡሎይ ዶላና።


\par }{\PP \VS{7}ሴራ ጋላስ ይስ፤ ፕርዳ ዎደይ ጋክስ። እስራኤለ አሳይ ሄሳ ኤሮ! ህንተ ናጋራ ግሾነ ሞርከተꬃ ግሾ ናበይ ኤያ መላ ፆሳ አስ ጌተትዳይስ ጎሻ መላ ታይበትስ።

\VS{8}ናበይ ፆሳራ ግድድ፥ ኤፍሬማ ናጌስ፤ ሽን እያ ኦግያን ፅሄይ የገትስ፤ ፆሳ ኬꬃን እያ ሞርከተꬅ ናጌስ።

\VS{9}ግብአ ካታማን ሀንዳይሳዳ ኤንቲ ቱንዶሶና። ፆሳይ ኤንታ ናቁዋ ሀሳያና፤ ናጋራ ግሾ ኤንታ ሴራና።


\par }{\PP \VS{10}ጎዳይ፥ “ታኒ መላ ቢታን ዎይነ አይፈ ደምዳይሳዳ እስራኤለ አሳ ደማስ። ታኒ ባላሰ ምꬃን ኮይሮ አይፈ በእዳይሳዳ ህንተ አዋታ በአስ። ሽን ኤንቲ ብኤል-ፋጎራ ጌተትያ በሳ ይድ፥ ዬላይያ ኤቃስ ባንታና ዱማይዶሶና፤ ኤንቲ ሄ ዶስዳ ኤቃዳ ቱንዶሶና።

\VS{11}ኤፍሬማ ቦንቾይ ካፎዳ ፓል ꬋያና፤ ህዛፐ ጉየ የሎይ ባዋ፤ ቃንꬃቶይ ባዋ፤ አተꬅ ባዋ።

\VS{12}ኤንቲ ናአ የልድ ድችያባ ግድኮካ ታ ኤንታ ዎꬋ ዉርሳና። ታኒ ኤንታፈ ሃክዳ ዎደ ኤንታና አየ!

\VS{13}ኤፍሬም ሎኦ በሳን ቶከትዳ ዛምባ ምꬃ መላ ሀንን በአስ፥ ሽን ባ ናይታ ሹካስ አꬃ እሚስ” ያግስ።


\par }{\PP \VS{14}አቤት ጎዳዉ፥ ኤንታዉ እማ! ነ ኤንታዉ አይ እማኔ? ነ ኤንታዉ ቦሸትያ ኡሎነ መልዳ ꬋንꬅ እማ።


\par }{\PP \VS{15}ጎዳይ፥ “ኤንታ ኢታተꬃ ግሾ ታኒ ጋልጋላን እፆ ዶማስ። ኤንታ ናጋራ ግሾ ታኒ ኤንታ ታ ኬꬃፈ ጎዳና፤ ህዛፐ ጉየ ታ ኤንታ ዶስከ፤ ኤንታ ሀላቃት ኡባይ ጌላታ።

\VS{16}ኤፍሬም ደሸትን፥ እያ ፃጶይ መልስ፤ አይፈይካ ባዋ። ኤንቲ ናአ የልኮካ ታኒ ኤንቲ ዶስያ ናይታ ዎꬋና” ያግስ።


\par }{\PP \VS{17}ኤንቲ እያዉ ኪተቶና እፅዳ ግሾ ታ ፆሳይ ኤንታ ፕፅር ሆላና፤ ኤንቲ ካዎተꬃታ ግዶን ቶይላትሸ ዳና።




\par }\Chap{10}{\PP \VerseOne{1}እስራኤለ አሳይ ዳሮ አይፈ አይፍያ ዳይዳ ዎይነ መላ፤ ኤንታ አይፈይ ዳርዳ መላ ኤቃ ያርሾ በሳታ ዳርስ ኬፅዶሶና። ኤንታ ቢታይ ዱረትዳ ኬና ጎይንያ ኤቃ ቱሳታ አሌቅስድ መꬍዶሶና።

\VS{2}ኤንታ ዎዛናይ ጫከትስ፤ ሀእ ኤንቲ ባንታ ናጋራ ቶካና። ጎዳይ ኤንታ ያርሾ በሳታ ላላና፤ ኤንታ ኤቃ ቱሳታ ꬋይሳና።


\par }{\PP \VS{3}ሄ ዎደ አሳይ፥ “ኑኒ ጎዳስ ያይቦና ግሾ፥ ኑስ ካዎይ ባዋ። ሽን ካዎይ ደእያኮካ ኑስ አይ ኦꬃኔ?” ያጋና።

\VS{4}ኤንቲ ሀኖና ኡፋይሳ ቃላ ገሎሶና፤ ዎርዶን ጫቆሶና፤ ሄሳ ግሾ፥ ዎꬍያ ሀርመይ ጋደን ዶለይሳዳ ኤንታ ቦላ ፕርድ ዶላና።

\VS{5}ሳማረ ካታማን ደእያ አሳይ ቤት-አዌናን ደእያ ማራ ምስልያስ ያሻን ኮኮሮሶና። እያ ቦንቾይ እያፐ ቃረትዳ ግሾ እያዉ ዬካና፤ ሄ ኤቃ ምስልያ ካህነት ዋሳና።

\VS{6}ሄ ኤቃ ምስለይ አሶረ ቶከትድ፥ ብድ፥ ግታ ካዋስ እሞታ ግድድ እመታና። ኤፍሬም ዬላታና፤ እስራኤለይ ኤቃ ምስልያ ግሾ ካዉያና።


\par }{\PP \VS{7}ሳማረ ካዎይ ሃꬃ ጎፖንቶ ግድድ ꬋያና።

\VS{8}እስራኤለ አሳይ አዌና ካታማን ኤቃስ ጎይንሸ፥ ናጋራ ኦꬅያ ꬎቃ በሳት ላለታና። ኤንታ ያርሾ በሳን አጉንꬅነ ጎምኦረይ ዶላና። ሄ ዎደ ኤንቲ ደረታኮ፥ “ኑና ቆስተ!” ዙማታኮ፥ “ኑና ገንꬅተ” ያጋና።


\par }{\PP \VS{9}ጎዳይ፥ “እስራኤለ አሳዉ፥ ግብአን ህንተ ናጋራ ኦሶ ዶምዳ ዎድያፐ፥ ሀች ጋካናዉ ናጋራ ኦሶ አግበከታ። ሄሳ ግሾ፥ ኢታ ኦይሳታ ግብአን ኦል ዉርስቤኔ?

\VS{10}ታኒ ዶስዳ ዎደ ሄ ጌላታ ሴራና። ኤንቲ ኦꬅዳ ዳሮ ናጋራ ግሾ ታኒ ኤንታ ሴርያ ዎደ ካዎተꬃት ኤንታ ቦላ ደንዳና።

\VS{11}ኤፍሬም ካꬅ የꬋናዉ ዶስያ ዋꬍ ከስዳ ዎፋኖ መላ። ሽን ታኒ እያ ሎእያ ሞርግያን ቃምባራ ዎꬃዳ ዋፃና። ይሁዳ አሳይ ዎርፃፋና፤ ያይቆባ አሳይ ሽረቻና።

\VS{12}ጎዳይ ይድ ፅሎተꬅ ህንተ ቦላ ቡክሳና ጋካናዉ እያ ኮይተ። ህንተ ፅሎተꬅ ዘርያባ ግድኮ መርና ሲቆ ጫካና። ሄሳ ግሾ፥ ኦ ቢታ ዎርፃፍተ።

\VS{13}ሽን ህንተ፥ ህንተ ኦግያንነ ህንተ ዳሮ ኦላንቾታን አማነትዳ ግሾ፥ ኢታተꬅ ዘርድ ናጋራ ጫክደታ፤ ህንተ ዎርዱዋ አይፍያ ምደታ።

\VS{14}ህንተ ቦላ ዎልቃማ ኦል ደንዳና፤ በን ካዎይ ሳልማን ቤት-አርበላ ካታማ ኦልድ ላልዳይሳዳነ አየታነ ናይታ ꬋይስዳይሳዳ ቃስ ህንተ ሚፃታ ꬋይሳና።

\VS{15}ቤተለ ካታማን ደኤይሳቶ፥ ህንተ ናጋራይ ዳሮ ግድያ ግሾ ሄሳ መላባይ ህንተና ጋካና። ሄ ጋላስ ሳእ ዎንትያ ዎደ እስራኤለ ካዎይ ሀይቃና።




\par }\Chap{11}{\SH ጎዳይ እስራኤለ ዶሴስ
\par }
{\PP \VerseOne{1}“እስራኤለይ ናአ ደእያ ዎደ እያ ዶስዳይ ታና፤ ታ ናኣ ግብፀፈ ፄጋስ።

\VS{2}ታኒ ኤንታ ዳርሳዳ ፄግን፥ ኤንቲ ታፐ ዳሮ ሃክድ ብዶሶና። ባኣለ ኤቃታስ ያርሾ ያርሽዶሶና፤ ኤቃ ምስለታስ እፃነ ጩይስዶሶና።

\VS{3}ኤፍሬማ አሳ ኩሽያ ኦይካዳ ሄመꬅ ታማርስዳይ ታና፥ ሽን ኤንታ ፓꬅዳይ ታና ግደይሳ ኤሮኮና።

\VS{4}ታኒ ኤንታ ቃንነ ሲቆ ዎዶሮን ጎቻስ፤ ኤንታ ሞርገፈ ቃምባራ ደንꬃዳ ሆካዳ ኤንታ ሙዛስ።

\VS{5}ኤንቲ ታኮ ስሞና እፅድ ግብፀ ቢታ ስማና፤ አሶረ ቢታ ካዎይ ኤንታ ቦላ ካዎታና።

\VS{6}ኤንታ ካታማን ማሽ ደንዳና፤ ኤንታ ካታማታ ፐንገታ መንረꬃና፤ ኤንታ ዞረታይ ላለታና።

\VS{7}ታ አሳይ ታፐ ሃካናዉ ኮይስ። ኤንቲ ፆሳኮ ዋስኮካ፥ እ ኤንታና ቦንቸና።

\VS{8}ኤፍሬም፥ ታኒ ነና ዋታዳ አጎ? እስራኤለ፥ ታኒ ነና ዋታዳ አꬃ እሞ? ታኒ ነና ዋታዳ አዳማ ካታማዳ ኦꬆ? ታኒ ነና ዋታዳ ፃቦይማ ካታማዳ ኦꬆ? ታኒ ነና ዳሮ ዶስያ ግሾ ታ ዎዛናይ ሄሳ ኤሮ ጌና።

\VS{9}ታኒ ህንተ ግዶን ደእያ ጌሻ ፆሳፈ አትሽን፥ አሰ ግድከ። ሄሳ ግሾ፥ ታኒ ታ ሱልያ ሀንቁዋ ህንተ ቦላ ኤህከ፤ ናምአንꬆ ኤፍሬማ ꬋይስከ፤ ታ ሀንቁዋራ ህንተኮ ዪከ።

\VS{10}ኤንቲ ጎዳ ካላና፤ እካ ጋሞዳ ጉዳና። እ ጉድያ ዎደ እያ ናይት ዉሎሀ ባጋፈ ኮኮርሸ ያና።

\VS{11}ግብፀፈ ካፎዳ፥ አሶረፐ ሆለዳ ፓልሸ ያና። ታኒ ኤንታ፥ ኤንታ ኬꬃን ኬꬃን ዎꬃና። ታኒ ጎዳይ ሄሳ ኦዳስ” ያግስ።


\par }{\SH እስራኤለ ናጋራ
\par }
{\PP \VS{12}ኤፍሬማ አሳይ ዎርዶን፥ እስራኤለ አሳይ ጭሞን ታና ተቅዶሶና። ይሁዳ አሳይ አማንꬅያ ጌሻ ፆሳ ቦላ ፃልታምስ።




\par }\Chap{12}{\PP \VerseOne{1}ኤፍሬማ አሳይ ዎንታፈ ኦማርስ ጋካናዉ ዶሎሀ ጫርኮ ኦይኬስ ዎይኮ የደꬄስ። ኤንቲ ዎርዶነ ጌላተꬅ ዳርሶሶና፤ አሶረ ቢታራ ጫቅዶሶና፤ ሻማሆ ዛይተ ግብፀ ቢታ የዶሶና።


\par }{\PP \VS{2}ጎዳስ ይሁዳ አሳራ ሞቶይ ደኤስ፤ እ ያይቆባ ናይታ ኤንታ ኦግያዳ ሴራና፤ ኤንታ ኦሱዋዳ ኤንታዉ ዛራና።

\VS{3}ያይቆብ ባ አየ ኡሎን ደእሸ ባ እሻ ግንድያ ኦይክስ። ድጭ ጋክድ ፆሳራ ቡተትስ፤

\VS{4}ኪታንቾራ ባፀትድ ፆንስ። ባና ኬሀ አይፈን ፄላና መላ ባ እሻ ዬክድ ዎስስ። ያይቆብ ፆሳ ቤተለን ደምን ፆሳይ ያን እያራ ሃሳይስ።

\VS{5}እ ጎዳ፥ ኡባፈ ዎልቃማ ፆሳ። እያ ኤረትዳ ሱንꬃይ ጎዳ ጌተቴስ።

\VS{6}ሄሳ ግሾ፥ ህንተ ፆሳኮ ስምተ፤ ሲቆነ ሱረ ፕርዳ ምንꬅ ኦይክተ፤ ህንተ ፆሳይ ኦꬃና ጋካናዉ ናግተ።

\VS{7}ዛልአንቾይ ዎርዶ ምዛነን ዛልኤስ፤ እ አሳ ጭማናዉ ዶሴስ።

\VS{8}ኤፍሬም፥ “ታኒ ዳሮ ዱረ፤ ታኒ ታዉ አቆ ደማስ። ታ አቆ ኡባን ታናን ኤንቲ ባላ ዎይኮ ናጋራ ደሞኮና።

\VS{9}ሽን ታኒ ህንተና ግብፀ ቢታፈ ከሳዳ ኤህዳ ጎዳ፥ ህንተ ፆሳ፤ ሻቃራ ባኣለ ጋላስ ህንተ ዱንካነን ደእዳይሳዳ ታ ህንተና ዛራ ዱንካነን ዎꬃና።

\VS{10}ታኒ ናበታስ ኦዳስ፤ ዳሮ ቆንጨꬅ ኤንታዉ እማስ፤ ኤንታ ባጋራ ዳሮ ሌምሶታ ኦዳስ” ያግስ።


\par }{\PP \VS{11}ጋላድ ኢታ ናጋራንቾ፤ ጋላዳ አሳት ፓꬆናይሳታ። ኤንቲ ጋልጋላን ኮርማታ ያርሻና። ኤንታ ያርሾ በሳይ ጎሻን ደእያ ኬላ ሹቻዳ ላለታና።


\par }{\PP \VS{12}ያይቆብ ሶረ ቢታ ባቃትስ፤ እስራኤለይ ማቾ ኤካናዉ ኡነ ኦꬅስ። ኮይታ እማናዉ ያን ዶርሰ ሄምስ።

\VS{13}ጎዳይ እስራኤለ አሳ ናበታ ባጋራ ግብፀ ቢታፈ ከስድ ሄ ናበታ ባጋራ ኤንታ ናግስ።

\VS{14}ሽን ኤፍሬም ጎዳ ዳሮ ሀንቀꬅስ፤ እ ሱꬅ ጉስዳ ግሾ እያ ጎዳይ አቻና፤ እያ ጫሻ እያዉ ዛራና።




\par }\Chap{13}{\SH ፆሳ ሀንቆይ እስራኤለ ቦላ
\par }
{\PP \VerseOne{1}ኤፍሬም ኦደትዳ ዎደ ስእዳ ኡባይ ያሻን ኮኮርስ፤ እስራኤለ ቢታን ኤንቲ ቦንቸትዳ አስ። ሽን ባኣለ ኤቃ ጎይንዶሶና፤ ሄ ናጋራ ጋሶን ሀይቅዶሶና።

\VS{2}ሀእካ ናጋራ ቦላ ናጋራ ኦꬆሶና፤ ባንታ ብራ ሼሽድ ባንታዉ ኤቃ መꬍዶሶና፤ ሂላን ኦሰትዳ ምስለታ ጊግስዶሶና፤ ኡባይካ ኩሸ ሂላን መትዶሶና። አሳይ ኤንታባ ኦድሸ፥ “ያርሽያ አሳይ ማራ ኤቃ ምስለታ ዬርተ” ያጎሶና።

\VS{3}ሄሳ ግሾ፥ ኤንቲ ዎንታ ሻራ መላ ዎይኮ ዎንታ ፃሳ መላ ዎይኮ ጫርኮይ ዉዱማፈ ደንꬅድ ኤፍያ ፑኖ መላ ዎይኮ ማስኮተራ ከያ ጩያ መላ ግዳና።


\par }{\PP \VS{4}ጎዳይ “ታኒ ህንተና ግብፀ ቢታፈ ከሳዳ ኤህዳ ጎዳ፥ ህንተ ፆሳ። ህንተ ታፐ አትሽን፥ ሀራ ፆሲ ኤረከታ፤ አሸይ ታፐ ሀር ባዋ።

\VS{5}ባዞን፥ መላ ቢታን ታኒ ህንተና ናጋስ።

\VS{6}ታኒ ህንተና ሙዝን፥ ምድ ካልድ ኦቶርትደታ፤ ሄሳፈ ጉየ ታና ዶግደታ።

\VS{7}ሄሳ ግሾ፥ ታኒ ህንተ ቦላ ጋሞ ግዳና፤ ማሄ መላ ኦገ ዶናን ዙጋና።

\VS{8}ማር ኤከትዳ ማሄ መላ ታኒ ህንተራ ጋሄታዳ ታ ህንተና ፑዛና። ታኒ ህንተና ጋሞዳ መንረꬃና፤ ባዞ ዶአዳ ህንተና ፖሻና።


\par }{\PP \VS{9}“እስራኤለ አሳቶ፥ ህንተ ታ ቦላ፥ ህንተና ማደይሳ ቦላ ደንድዳ ግሾ ታ ህንተና ꬋይሳና።

\VS{10}ህንተ ታና፥ ‘ኑስ ካዎነ ሀላቃ እማ’ ያግድ ኦይችደታ። ህንተና አሽያ ህንተ ካዎይ አኔ? ካታማታን ደእያ ህንተ ሀላቃት አዉን ደኦና?

\VS{11}ታኒ ታ ሀንቁዋን ህንተዉ ካዎ እማስ፤ ታ ይሉዋን እያ ደንꬃስ።

\VS{12}ኤፍሬማ ባላይነ ናጋራይ ፃፈትድ ኡትስ።

\VS{13}እቀꬅ ኦይክዳ ማጫስ ኡንኤተይሳ መላ ኡንእ እያ ቦላ ያና። ሽን እ ኤር ባይና ናአ፤ የለትያ ዎደይ ጋክን፥ ባ አየ ኡሎፐ ዎꬎና እፅያ ናአ መላ።

\VS{14}ታኒ ኤንታ ዱፎፐ አሻና፤ ሀይቆ ዎልቃፈ ዎዛና። ሀይቆ፥ ነ ጋዶይ አዉኔ? ስኦለ፥ ነ ꬋይሶይ አዉኔ? ታኒ ታ አሳስ ቃትከ።

\VS{15}ኤፍሬም ባ እሻታ ግዶን ምንኮካ፥ ጎዳይ የድዳ ዶሎሀ ባጋ ጫርኮይ ባዞፈ ጫርክሸ ያና፤ እያ ፑልቶይ ኤቃና፤ እያ ሃꬃይ መላና። እ ምንጅዳ አልኦ ሚሸ ኡባይ ቦንቀታና።

\VS{16}ሳማረ አሳይ ባንታ ፆሳ ቦላ ጌላትዳ ግሾ፥ ሴራ ኤካናዉ በሴስ። ኤንቲ ማሻን ቡሰታና፤ ኤንታ ናይት ትንቸታና፤ ኤንታ ቃንꬃትዳ ማጫሳታ ኡሎይ ዳከታና” ያጌስ።




\par }\Chap{14}{\SH ጎዳኮ ስሞይ ኤህያ አንጆ
\par }
{\PP \VerseOne{1}እስራኤለ አሳዉ፥ ህንተ ናጋራ ጋሶን ꬉበትድ ኩንድዳ ግሾ ሀእ ጎዳ፥ ህንተ ፆሳኮ ስምተ።

\VS{2}ጎዳኮ ስሚድ፥ ሀይሳዳ ያግድ ዎስተ፤ “ኑ ናጋራ ኡባፈ ኑና ማራ፤ ኑኒ ኑ መተርሻ አይፈ ግድዳ ጋላታ ነዉ ሺሻና መላ ነ ኑና ነ ኬሀተꬃን ሺሻ ኤካ።

\VS{3}አሶረይ ኑና አሸና፤ ኑ ኦላ ፓራታንካ አማነቶኮ። ኑኒ ኑ ኩሸን መꬍዳ ኤቃ ምስለታ ኡባ፥ ‘ኑ ፆሳታ’ ጎኮ። አዋይ ባይናይሳታስ ቃተይ ነና” ያግተ።


\par }{\PP \VS{4}ጎዳይ፥ “ታ ሀንቆይ ኤንታፈ ስምዳ ግሾ፥ ታኒ ኤንታ ማካላ ሀኑዋፐ ኤንታ ፓꬃዳ፥ ኤንታ ዎዛናፐ ሲቃና።

\VS{5}ታኒ እስራኤለ አሳስ አካ ግዳና፤ ኤንቲ ጪሻዳ ጭይድ፥ ልባኖሰ ዝጋ መላ ፃጶ የዳና።

\VS{6}ኤንታ ዶላይ ጭልአና፤ ኤንቲ ሻማሆዳ ሎአና። ኤንታ ሳዎይ ልባኖሰ ዝጋዳ ቶንኩ ጋና።

\VS{7}አሳይ ስሚድ ታ ኩያ ጋርሳን ሸምፓና፤ ኤንቲ ዶላዳ ጭልአና፤ ኤንቲ ዎይነዳ ጪያና፤ ልባኖሰ ዎይነ ኡሻዳ ኤረትያባ ግዳና።

\VS{8}ኤፍሬማ አሳዉ፥ ህዛፐ ጉየ ኤቃ ምስለራ ታዉ አይ ጋሄተꬅ ደኢ? ህንተ ዎሳ ስኤይነ ህንተና ናገይ ታና። ታኒ ጭልኦ ዝጋ መላ፤ ህንተ አይፈ አይፋና መላ ኦይ ታና” ያጌስ።


\par }{\PP \VS{9}ጭንጫተꬅ ደእያ ኦንካ ሀይሳ አኬኮ፤ ዎዛን ደእያ ኦንካ ሄሳ ኤሮ። ጎዳ ኦገይ ሱረ፤ ፅሎት ሄ ኦግያራ ሄመቶሶና፤ ሽን ናጋራንቾት እያን ꬉበቶሶና።

\par }