\NormalFont\ShortTitle{1 ፅሞትዮሳ ኪታ}

{\MT ጳዉሎስ ፅሞትዮሳስ

\par }{\MTB ፃፍዳ ኮይሮ ኪታ

\par }{\IMT ጋꬃ ቆፋ

\par }{\IP ፅሞትዮሳ ጌተትያ፥ አማንያ ናአተꬃይ፥ ጉꬃ ኢሰን የለትስ (ሀዋ 16:1-3)። እያ አይያ አይሁደ፤ እያ አዋይ ቃስ ግርከ አስ። እ ጳዉሎሳራ እስፈ ኦꬄስ፤ ቃስ ዎንገላ ኦሶን ጳዉሎሳ ማታን ማድያ አስ። ጳዉሎስ፥ ፅሞትዮሳስ ፃፍዳ ኮይሮ ኪታይ፥ ሄꬑ አይፈ ኦዳታ ምንꬅድ ፄሌስ።

\par }{\IPI ሀ ኪታ ኮይሮ ቆፋይ፥ ዎሳ ኬꬃን ደንድዳ ዎርዶ ትምርትያባ ምንꬅድ ኦዴስ። ሀ እማꬃ ትምርተይ አይሁደ ትምርትያፈ ባጋ፥ ቃስ አይሁደ ግዶና አሳ ትምርትያፈ ባጋ ኤኬስ። ሄስካ፥ “ሀ በንትያ አላመይ ናጋራን ኢትዳ ግሾ፥ አስ አቶተꬅ ደማናዉ ዱማ ግድዳ ፁራ ኤራናዉ፥ እስ እስ ካꬃታ ሞና አጋናዉነ ማቾ ኤኮና ዎይኮ አዝና ገሎና ዳናዉ ኮሼስ” ግያ ቆፋ ባሶ ኦꬅድ ደንድስ።

\par }{\IPI ናምአንꬆ ቆፋይ፥ ዎሳ ኬꬃ አይሶባነ ጎይኖ ዎጋባ ታማርስያ ትምርተ፥ ሄሳዳካ ዎሳ ኬꬅ ካለይሳትነ ኤንታ ማደይሳት አይ መላ ማራ ዱሱ ዳናዉ በሲያኮ ኦዴስ።

\par }{\IPI ሄꬓንꬆ ቆፋይ፥ ፅሞትዮስ የሱስ ክርስቶሳስ ኦꬅያ ሎኦ አስ ዋንድ ግዳናዉ በሲያኮ፥ ቃስ አማንያ አሳ ማታን እያዉ ደእያ አዋተꬃይ አይበኮ፥ ጳዉሎስ እያ ዞርዳ ዞርያ በሴስ።

\par }{\IOT ማፃፋ አይፈ ቆፋታ

\par }{\IO ገሎ ቆፋ ({\IOR{1:1-2}})

\par }{\IO ዎሳ ኬꬅ አይስያ አሳ ({\IOR{1:3—3:13}})

\par }{\IO ኑ አማኑዋ ፁራ ({\IOR{3:14—4:5}})

\par }{\IO ፅሞትዮሳስ እመትዳ ዞረ ({\IOR{4:6—6:21}})



\par }\ChapOne{1}{\PP \VerseOne{1}ኑና አሽያ ፆሳንነ ኑ ኡፋይሳን ናግያ የሱስ ክርስቶሳን ኪተትዳ፥ የሱስ ክርስቶሳ ሀዋረ ግድዳ፥ ጳዉሎሳፐ፥

\VS{2}አማኖን ታዉ ቱማ ናአ ግድዳ ፅሞትዮሳስ።
\XREF{}{{\XO 1:2 }{\XT{ሀዋ 16:1.}}}

\par }{\PP ፆሳ ኑ አዋ፥ ኑ ጎዳ ክርስቶሳ አꬎ ኬሀተꬃይ፥ ማሮተꬃይነ ሳሮተꬃይ ነዉ ግዶ።


\par }{\SH ዎርዶ ትምርተፈ ናገተꬅ
\par }
{\PP \VS{3}ታኒ ማቀዶነ ባሸ ነና ሀዳርዳይሳዳ፥ እስ እስ አሳት ዎርዶ ትምርትያ ታማርሰይሳ ድጋናዉ ነ ኤፈሶናን ጋምአና መላ ኮያይስ።

\VS{4}ኤንቲ ጎእ ባይና ሀይሰ ኦዳነ ባንታ ኮቻ ታይቡዋ አጋናዳ ኦዳ። ሄሳ መላባይ ፓላማ ካለꬄስፐ አትሽን፥ አማኖን ኦሰትያ ፆሳ ኦሱዋስ ማደና።

\VS{5}ሀ ኪታ ሁጰ ቆፋይ ጌሻ ዎዛናፐ፥ ሎኦ ካሀፐነ ቱማ አማኑዋፐ በንትያ ሲቁዋ ደንꬃናሳ።

\VS{6}እስ እስ አሳት ሀይሳ አግድ፥ ፓꬆና ኦዳኮ ስምዶሶና።

\VS{7}ኤንቲ ፆሳ ህግያ አስታማረ ግዳናዉ ኮዮሶና። ሽን ኤንቲ አይ ኦድያኮ ዎይኮ ቱማ ኦꬅድ ኦደይስ እ አይበኮ ኤሮኮና።


\par }{\PP \VS{8}አስ በሰይሳዳ ህግያን ጎኤትኮ ህገይ ሎኦ ግደይሳ ኤሮስ።

\VS{9}እስባ አኬካናዉ ኮሼስ። ህገይ ሎኦ አሳስ መትቤና። ሽን ህገይ፥ ህገ መንይሳታ፥ ዎራንꬖታ፥ ፆሰ ያዮናይሳታ፥ ሸምፖ ዎይሳታ፥ ናጋራንቾታ፥ ጌሻተꬅ ባይናይሳታ፥ ቱናታ፥ ሀር አቶሽን ባንታ አይዉ ዎይኮ አዋ ዎይሳታ፥

\VS{10}ላመይሳታ፥ አደይ አደራ ላይማተይሳታ፥ አሰ ባይዘይሳታ፥ ዎርዳንቾታ፥ ዎርዶን ጫቀይሳታ፥ ዎይኮ ቱማ ትምርትያራ ጋሄቶና አይ ኦሶ ኦይሳታ ሴራናዉ ከይስ።

\VS{11}ሄ ትምርተይ ቦንቾነ አንጀትዳ ፆሳይ ታኒ አዋጃና መላ ታዉ ሀዳራ እምዳ ዎንገላ ግዶን ደኤስ።


\par }{\SH ፆሳ ማሮተꬃስ ጋላታ
\par }
{\PP \VS{12}ታኒ ኦꬅያ ኦሱዋን ታዉ ዎልቃ እምዳ ኑ ጎዳ ክርስቶስ የሱሳ ጋላታይስ። ታና ባ ኦሱዋስ ሹምድ ሄ ኦሱዋስ በሰይሳ ግድ ታይብዳ ግሾ እያ ጋላታይስ።

\VS{13}ታኒ ሀይሳፈ ካሰ እያ ጫየይሳ፥ እያ የደይሳነ መቶይሳ ግድኮካ ታኒ ሄሳ ኤሮናነ አማኖና ኦꬅዳ ግሾ ፆሳይ ታና ማርስ።
\XREF{}{{\XO 1:13 }{\XT{ሀዋ 8:3፤ 9:4-5.}}}

\VS{14}ኑ ጎዳይ ባ አꬎ ኬሀተꬃ ታ ቦላ ጉስድ፥ ሄ አꬎ ኬሀተꬃራ አማኖነ ሲቆ ክርስቶስ የሱሳ ባጋራ ታዉ እሚስ።


\par }{\PP \VS{15}“ክርስቶስ የሱሲ ናጋራንቾታ አሻናዉ ሀ አላምያ ይስ” ግያ ቃላይ አማንይሳነ አሳ ኡባይ ኤካናዉ በሰይሳ። ኡባፈ አꬍዳ ናጋራንቾይ ታና።

\VS{16}ሽን መርና ደኡዋ ኤካናዉ እያ አማንያ አሳስ ታኒ ሌምሶ ግዳና መላ የሱስ ክርስቶሲ ዳሮ ዳንዳእስ። ታዉ ኡባፈ አꬍዳ ናጋራንቹዋስ ፆሳይ ባ ማሮታ ዳርስስ።

\VS{17}አይፈን በንቶናይሳስ፥ እስ ፆሳስ፥ ሀይቆናይሳስ፥ መርና ካዋስ፥ መርናፐ መርና ጋካናዉ ጋላታይነ ቦንቾይ ግዶ። አምንእ።


\par }{\PP \VS{18}ፅሞትዮሳ፥ ታ ናአዉ፥ ካሰ ነባ ናበት ኦድዳ ቃላ ቦላ ኤቃዳ ሀ ኪታ ሀዳራ ነዉ እማይስ። ነ ሄ ቃላ ካልኮ ሎኦ ኦላ ኦለታና።

\VS{19}አማኖይነ ሎኦ ካህ ነዉ ደኦ። እሶት እሶት ካሀ ꬋይድ ማርካበይ ሆበን ꬋየይሳዳ ባንታ አማኑዋ ꬋይስዶሶና።

\VS{20}ሄሳ ሀንዳይሳታ ግዶን ሄመነዮስነ እስክንድረይ ደኦሶና። ኤንቲ ታማርድ ፆሳ ጫየይሳ አጋና መላ ታኒ ፃላሄስ ኤንታና አꬃ እማስ።




\par }\Chap{2}{\SH ኡባስ ዎስተ
\par }
{\PP \VerseOne{1}ኡባፈ ስንꬃታዳ፥ አሳ ኡባስ ፆሳ ኦይቻናዉ፥ ዎሳናዉ፥ ጋናታናዉነ ጋላታናዉ በሰይሳ ታኒ ነና አኬክሳይስ።

\VS{2}ኑኒ ቱማ አያና ደኦንነ ጌሻተꬃን ፆሳ ጎይንሸ ሳሮተꬃንነ ዎፑ ግዳ ደኦን ዳና መላ ካዎታስነ ሹማታ ኡባስ ዎስተ።

\VS{3}ሄሳ መላ ዎሳይ ኑና አሽያ ፆሳ ስንꬃን ሎኦነ ኡፋይስያባ።

\VS{4}ፆሳይ አስ ኡባይ አታናዳነ ቱማ ኤራናዳ ኮዬስ።

\VS{5}እስ ፆሲ ደኤስ። ፆሳፈነ አሳፐ ግዶን ግድድ ስገꬅያ እሶይ ደኤስ፤ እካ አሰ ግድዳ ክርስቶስ የሱሳ።

\VS{6}እ አሳ ኡባ ዎዛናዉ ባና አꬅድ እሚስ። ፆሳይ ባ ዎድያን አሳ ኡባ ዎዛናዉ ኮየይሳ በሲያ ማርካይ ሀይሳ።

\VS{7}ፆሳይ ታና ዎንገላስ አስታማረነ ሀዋረ ኦꬅድ ዶርዳይ ሄሳሳ። ታኒ ቱማ ኦዳይስ፤ ዎርዶትከ፤ አማኖንነ ቱማን አይሁደ ግዶና አሳስ ማርካታና መላ ፆሳይ ታና ሹምስ።
\XREF{}{{\XO 2:7 }{\XT{2 ፅሞ 1:11.}}}


\par }{\PP \VS{8}ሄሳ ግሾ፥ ኡባ በሳን ደእያ አደት፥ ባንታና ፆሳስ ዱማይድ፥ ሀንቆነ ፓላማ ድግድ፥ ባንታ ኩሽያ ፑደ ደንꬅድ ፆሳ ዎሳና መላ ኮያይስ።


\par }{\PP \VS{9}ሄሳዳ ማጫሳይ ባንታና ሃርዳይሳ ቆንጭስያ፥ ቦንቾይነ ማር ደእያ ማኡዋ ማአናዉ በሴስ። ኤንቲ ማር ባይና ሁጰ ዳꬃን፥ ዎርቃን ዎይኮ እንቆን፥ ዎይኮ አልኦ አፍላን ባንታና አሌቅሶፖ።
\XREF{}{{\XO 2:9 }{\XT{1 ጰፅ 3:3.}}}

\VS{10}ሽን ፆሳስ ጎይናይስ ግያ ማጫሳይ ባንታዉ በሰይሳዳ ሎኦባ ኦꬆና።


\par }{\PP \VS{11}ማጫስ ኪተተꬃን ስእ ግድ ታማሮ።

\VS{12}ታኒ ማጫሳይ ታማርሳና መላ ዎይኮ አደ ቦላ አዋታና መላ ግዶናሽን፥ ስእ ግድ ዳና መላ ኮያይስ።

\VS{13}አዳመይ ኮይሮ መትስ፤ ጉየፐ ሄዋና መታሱ።\XREF{}{{\XO 2:13 }{\XT{መ 2:7፥ 21-22.}}}

\VS{14}ቃስ ጭመታዳ ፆሳ ህግያ መንꬅዳይ ማጫስፐ አትሽን፥ አዳመ ግደና።
\XREF{}{{\XO 2:14 }{\XT{መ 3:1-6.}}}

\VS{15}ሽን ማጫስ አማኖን፥ ሲቆንነ ጌሻተꬃን ባንታና ሃርድ ደእኮ
\FTNT{*}{{\FR 2:15 }{\FQ{ባንታና ሃርድ ደእኮ፦
}}{\FT{ዎይኮ እያ የልዳ ናይት አማኖን፥ ሲቆንነ ጌሻተꬃን ባንታና ሃርድ ደእኮ።
}}} ናይታ የሎን አታና።




\par }\Chap{3}{\SH ዎሳ ኬꬃ ጭማታ
\par }
{\PP \VerseOne{1}ኦንካ፥ “ዎሳ ኬꬅ ካለꬅያ አስ ግዳናዉ ኮይኮ ሎኦባ አሞቴስ” ግያ ኦዳይ ቱማ።

\VS{2}ዎሳ ኬꬃ ካለꬅያ አስ ቦረቶናይሳ፥ እስ ማቸ ፃላል ደኤይሳ፥ ማራን ደኤይሳ፥ ባና ሃረይሳ፥ በሰይሳዳ ኦይሳ፥ እማ ሞከይሳ፥ ታማርሳናዉ ዳንዳኤይሳ፥
\XREF{}{{\XO 3:2 }{\XT{ትቶ 1:6-9.}}}

\VS{3}ማꬆቶናይሳ፥ ኦየቶናይሳ፥ ፓላሞናይሳ፥ ሚሸ ሲቆናይሳ፥

\VS{4}እያ ናይት እያዉ ኪተተይሳነ ቦንቸይሳ፥ ባ ኬꬃ አይሳናዉ ዳንዳኤይሳ ግዳናዉ በሴስ።

\VS{5}እስ አስ ባ ኬꬃ አይሳናዉ ዳንዳኦና እፅኮ፥ ፆሳ ዎሳ ኬꬅ ዋት አይሳናዉ ዳንዳኢ?


\par }{\PP \VS{6}ኦቶሮን ሱገትድ፥ ፃላሄይ ፆሳ ፕርዳን ኩንድዳይሳዳ ኩንዶና መላ፥ ኦራꬅ አማንዳ አስ ግዳናዉ በሰና።

\VS{7}ቦረንነ ፃላሄ ፅሄን ገሎና መላ ሄ ኡራይ አማኖና አሳ ማታን ናሸተይሳ ግዳናዉ በሴስ።


\par }{\SH ዎሳ ኬꬃ ዳቆነታ
\par }
{\PP \VS{8}ሄሳዳ ቃስ ዎሳ ኬꬃ ዳቆነት ቦንቸትዳይሳታ፥ ናምኡ ዶና ኦደቶናይሳታ፥ ዳሮ ዎይነ ኡሹ ኡዮናይሳታ፥ ሚሸ ያረቶናይሳታ፥

\VS{9}አማኑዋ ፁራ ጌሻ ካሀን ናገይሳታ ግዳናዉ በሴስ።

\VS{10}ኤንቲ ኮይሮትድ ፓጨታናዉ ኮሼስ፤ ኤንታ ቦላ ቦረይ ባይና እፅኮ፥ ዎሳ ኬꬃ ዳቆነ ግድድ ኦꬆ።


\par }{\PP \VS{11}ሄሳዳካ፥ ኤንታ ማጫሳት ቦንቸትዳይሳታ፥ ዝግሮናይሳታ፥ ማራን ደኤይሳታ፥ ኡባባን አማነተይሳታ ግዳናዉ በሴስ።


\par }{\PP \VS{12}ዎሳ ኬꬃ ዳቆነት እስ ማች ፃላል ደኤይሳ ግዶ። ባ ናይታነ ባ ኬꬃ ሎይꬅ አይሰይሳ ግዳናዉ በሴስ።

\VS{13}ዎሳ ኬꬃ ዳቆነ ግድድ፥ ሎኦ ኦሶ ኦይሳት፥ ኤንታዉ ግታ ቦንቾ ቃስ ክርስቶስ የሱሳን ባንታዉ ደእያ አማኑዋባ ኦዳናዉ ዳሮ ምኖተꬅ ደማና።


\par }{\SH አማኖ ግታ ፁራ
\par }
{\PP \VS{14}ታኒ ሀ ኪታ ነዉ ፃፋሸ፥ ኤለሳዳ ኔኮ ባና ጋዳ ኡፋይስ ዎꬃይስ።

\VS{15}ሽን ታኒ ቦና ጋምእኮ፥ ፆሳ ኬꬃን አሳይ ዋንድ ዳናዉ በሲያኮ ኤራና መላ ሀይሳ ነዉ ፃፋይስ። ደኦ ፆሳ ኬꬃይ ቱማተꬃስ ቱስነ ባሶ።

\VS{16}ኑ አማኑዋ ፁራይ ስይ ባይና ግታ።

\par }{\Q ክርስቶስ አሾ ማእድ ቆንጭስ፤

\par }{\QB እያ ቱማተꬃ ጌሻ አያናይ ማርካትስ።

\par }{\Q ኪታንቾታስ በንትስ፤

\par }{\QB እ ካዎተꬃ ኡባስ ሳባከትስ።

\par }{\Q አላመን ደእያ አሳን አማነትስ፤

\par }{\QB ቦንቾን ሳሎ ኤከትስ።




\par }\Chap{4}{\SH ዎርዶ አስታማረታ
\par }
{\PP \VerseOne{1}ያና ዎድያን ባለꬅያ አያናታነ ቱና አያናታ ትምርተ ካልድ፥ እስ እስ አሳይ አማኑዋ ካዳናይሳ ጌሻ አያናይ ቆንጭስድ ኦድስ።

\VS{2}ሄሳ መላ ትምርተይ ኤንታ ካሀይ ዶጭን፥ አሳ ባለꬅያ ዎርዳንቾ አስታማረታፐ ዬስ።


\par }{\PP \VS{3}ሄሳ መላ አሳት ኤኮነ ገሎ ቃስ እስ እስ ካꬃታ ሞና መላ ድጎሶና። ሽን አማነይሳትነ ቱማ ኤረይሳት ፆሳ ጋላት ዎስድ ማና መላ ፆሳይ ካꬅ መꬍስ።

\VS{4}ፆሳይ መꬍዳ ኡባባይ ሎኦ። ፆሳ ጋላትድ ሚኮ ዎራ ዎꬍያባይ አይብካ ባዋ።

\VS{5}ኡባባይ ፆሳ ቃላንነ ዎሳን ጌሽ ግዴስ።


\par }{\SH ክርስቶሳ አማንꬅያ አይለ
\par }
{\PP \VS{6}ሄሳ ግሾ፥ ኔኒ ሀ ትምርትያ አማነይሳታ ታማርስኮ፥ ኑ አማኑዋንነ ሎኦ ትምርትያ ኪተታዳ ድጭዳ፥ ክርስቶስ የሱሳ ሎኦ አይለ ግዳና።

\VS{7}ሽን ጎእ ባይና ቱማ ግዶና ኦዳፐነ ጭማ ማጫሳ ሀይሰፐ ባቃታ። ቱማ አያና ደኦን ዳናዉ ነና ሎህሳ።

\VS{8}አስ ባ አሳተꬃ ምንꬃናዉ ኦꬅያ ኦሶይ ጉꬃስ ማዴስ። ሽን ቱማ አያና ደኦን ባና ሎህሶይ ሀእስካ መርናዉካ ደኦ እምያ ኡፋይስ ደእያ ግሾ፥ ኡባስ ማዴስ።

\VS{9}ሀ ቃላይ አሳ ኡባይ ኤካናዉ በሲያ ቱማ ኦዳ።

\VS{10}ኑኒ አሳ ኡባ፥ ኡባፈ አꬅድ አማነይሳታ አሽያ ደኦ ፆሳፈ ኤካና ግድ ኡፋይሳን ናግያ ግሾ፥ ሄሳስ ኑኒ ኦሶን ዳቡሮስነ ባፀቶስ።


\par }{\PP \VS{11}ሀይሳ ኪታነ ታማርሳ።

\VS{12}ኔኒ ያላጋ ግድያ ግሾ፥ ነና ኦንካ ካꬎፖ። ሽን አማነይሳታስ ኔኒ ኦዳን፥ ኦሶን፥ ሲቆን፥ አማኖንነ ጌሻተꬃን ሌምሶ ግዳ።

\VS{13}ታኒ ያና ጋካናዉ አሳስ ጌሻ ማፃፋ ናባቦን፥ ሳባኮንነ ታማርሶን ምና።

\VS{14}ትንብተይ ኦደትን፥ ጭማት ባንታ ኩሽያ ነ ቦላ ዎꬅዳ ዎደ ኔኒ ኤክዳ፥ ነናን ደእያ ጌሻ አያና እሞታ ካꬎፓ።


\par }{\PP \VS{15}ነ ድቻይ አሳ ኡባስ ቆንጫና መላ ሄሳ ምንꬃ ቆፓ፤ ሀይሳ ኡባ ዎደ ኦꬃ።

\VS{16}ነ ሁጵያስነ ነ ትምርትያስ ናገታ። ኔኒ ሄሳ ኡባ ዎደ ኦꬅኮ ነናነ ነና ስኤይሳታ አሻሳ።




\par }\Chap{5}{\SH አምኤታባ እመትዳ ዞረ
\par }
{\PP \VerseOne{1}ጭማ አደታ ነ አዋዳ ቦንቻፈ አትሽን፥ ሀንቀቶፋ። ያላጋ አደታ ነ እሻዳ ኦꬃዳ ፄላ።

\VS{2}ጭማ ማጫሳታ ነ አይዳ፥ ያላጋ ማጫሳታ ነ ምችዳ፥ ፖሎ ጌሻተꬃን ኦይካ።


\par }{\PP \VS{3}አዝን ሀይቅዳ ቱማ አምኤታ ቦንቻ።

\VS{4}ሽን አምኤስ ናይት ዎይኮ ናይታ ናይት ደእኮ፥ ሄ ናይት ቱማ አያና ደኦን ደኤይሳ በሳናዉ ባንታና የልዳይሳታነ፥ ባንታ ዎጋ አይዉነ ዎጋ አዋ ማድድ ኩሸ ዛሮ ታማሮ። ሄስ ፆሳ ኡፋይስያባ።


\par }{\PP \VS{5}ባርካ ደእያ ቱማ አምእያ ፆሳፈ ማደ ደማናዉ ኡፋይሳን ናጋሱ። ጋላስነ ቃማ ፆሳይ ባና ማዳና መላ ዎሳዉሱነ ኦይቻዉሱ።

\VS{6}ሽን ሀ አላምያን ሎኦ ዱሳ ፃላላ ኮይያ አምእያ ፓፃ ደአሸ ሀይቅዳሮ።

\VS{7}ኦንካ ኤንታ ቦሮና መላ ሀ ኪታ ኤንታዉ እማ።

\VS{8}ሽን ባ ዳቦታስ፥ ኡባፈ አꬅድ ባ ሶ አሳስ ቆፖና ኦንካ ባ አማኑዋ ካድዳይሳ፤ አማኖና አሳፐካ አꬍዳ ኢታ።


\par }{\PP \VS{9}ላይꬅ ኡሱፑን ታሙ ኩምቦና አምኤ ሱንꬃ ማዝጋበን ፃፎፓ። ቃስ ሄሳ ቦላ እያ ባ አዝናስ አማነትዳሮ ግዳናዉ ኮሼስ።

\VS{10}ናይታ ድሾን፥ እማꬃ ሞኮን፥ ጌሻታ ቶሁዋ ሜቻን፥ መቶትያ አሳ ማደን፥ ሎኦ ኦሶ ኡባስ ባና አꬃ እምዳሮነ ሎኦ ኦሶን ኤረትዳሮ ግዳናዉ በሴስ።


\par }{\PP \VS{11}ሽን ያላጋ አምኤታ ሱንꬃ ማዝጋበን ፃፎፓ። ኤንታና አዝና ገሎ ገሎ ግያ አሾ አሞይ ኦይክያ ዎደ ክርስቶሳ አጋና።

\VS{12}ኤንቲ ኮይሮ ገልዳ ቃላ መንꬅዳ ግሾ ፕርደታና።

\VS{13}ሄሳ ቦላ ኤንቲ ኦሶ ꬋይድ ኬꬃፈ ኬ ዩያና። ዩሻ ፃላላ ግዶናሽን፥ ዝግርሳንነ ባንታና ጋꬆናባን ገልድ በሶናባ ኦደቶሶና።

\VS{14}ሄሳ ግሾ፥ ኑ ሞርከት ኑ ቦላ ኦደትያ ኢታባ ደሞና መላ ያላጋ አምኤት አዝና ገልድ፥ ናአ የልድ፥ ባንታ ኬꬃ አይሳና መላ ዞራይስ።

\VS{15}ሀይሳፈ ካሰ ጉꬃ አምኤት ፃላሄ ካላናዉ ጉየ ስምዶሶና።


\par }{\PP \VS{16}እስ አማንያ ማጫሴስ ሶ አሳ ግዶን አምኤት ደእኮ፥ እያ ኤንታ ማዳናዉ በሴስ። ሄሳዳ ኦꬅኮ፥ ዎሳ ኬꬃስ ቶሆይ ካዉዬስ። ሄ ዎደ ዎሳ ኬꬃይ ማደ በሲያ ቱማ አምኤታ ማዳናዉ ዳንዳኤስ።


\par }{\PP \VS{17}ዎሳ ኬꬅ ሎይꬅ ሄምያ ጭማት፥ ኡባፈ አꬅድ፥ ቃላ ሳባኮንነ ታማርሶን ዳቡረይሳት ዳኮ ቦንቾ ኤካናዉ በሴስ።

\VS{18}ጌሻ ማፃፋይ፥ “ዉዱማን ካꬃ የꬍያ ቦራ ዶና ቃቾፋ” ሄሳዳካ፥ “ኦሳንቾይ ባ ዳሞዝያ ኤካናዉ በሴስ”\XREF{}{{\XO 5:18 }{\XT{ዛረ 25:4፤ ማቶ 10:10፤ ሉቃ 10:7.}}} ያጌስ።


\par }{\PP \VS{19}ናምኡ ዎይኮ ሄꬑ ማርክ ባይና፥ ዎሳ ኬꬃ ጭማ ሞትያባ ስኦፓ።
\XREF{}{{\XO 5:19 }{\XT{ዛረ 17:6፤ 19:15.}}}

\VS{20}ሀራት ያያና መላ ናጋራ ኦꬅያ ኦናካ አሳ ኡባ ስንꬃን ሀንቀታ።


\par }{\PP \VS{21}ኔኒ አሳ ሶምኦ በኦና፥ እሱዋ እሱዋፈ ዱማዮና ሀ ኪታ ናጋና መላ ፆሳ፥ ጎዳ የሱስ ክርስቶሳነ ዶረትዳ ኪታንቾታ ስንꬃን ታ ነና ዞራይስ።

\VS{22}ኦደ ቦላካ ነ ኩሽያ ዎꬃዳ ሹማናዉ ኤለሶፓ። ሀራታ ናጋራን ገሎፓ፤ ነና ጌሻተꬃን ናጋ።


\par }{\PP \VS{23}ኔኒ ኡባ ዎደ ሀርገትያ ግሾነ ነ ኡሎ ሀርግያ ግሾ ሃꬃ ፃላላ ኡዮፓ፤ ጉꬃ ዎይነ ኡያ።


\par }{\PP \VS{24}እስ እስ አሳታ ናጋራይ ቆንጨ፤ ኤንታ ናጋራይ ኤንታ ፕርዳናዉ ኤንታፈ ስን አꬌስ፥ ሽን ሀራታ ናጋራይ ጉየፐ ጋምእድ ቆንጬስ።

\VS{25}ሄሳዳ፥ ሎኦ ኦሶይካ ቆንጨ፤ ቆንጮና እፅኮካ ጌማናዉ ዳንዳኤና።




\par }\Chap{6}{\SH አይለታስ እመትዳ ዞረ
\par }
{\PP \VerseOne{1}ፆሳ ሱንꬃይነ ኑ ትምርተይ ጫየቶና መላ አይለተꬃን ደኤይሳት ባንታና ሃርያ ጎዳታ ቦንቾ።

\VS{2}አማንያ ጎዳት ደእያ አይለት፥ ኤንታ ጎዳት ኤንታዉ እሻ ግድያ ግሾ ኤንታ ካꬎፖ። ኤንታ ኦሱዋን ማደትያ ጎዳት፥ አማነይሳታነ ዶሰትዳይሳታ ግድያ ግሾ ኤንቲ ካሰፐ አꬅድ ኦꬃናዉ በሴስ። ኔኒ ሀይሳ ታማርሳናዉነ ኤንቲ ኦꬃና መላ ዞራናዉ በሴስ።


\par }{\SH ቱማ ዱረተꬅ
\par }
{\PP \VS{3}ኦንካ ዱማ ትምርተ ታማርስያባ ግድኮ፥ ኑ ጎዳ የሱስ ክርስቶሳ ቱማ ቃላራነ ኑ አማኖ ትምርትያራ ጋሄተና።

\VS{4}ሄ ኡራይ ኦቶሮን ሱገቴስፐ አትሽን፥ አይኮካ ኤረና። ኤንታዉ እስ ቆፋ ቦላ ፓላማናዉነ ኦየታናዉ ኢታ አሞይ ደኤስ። ሄስ ቃናተ፥ ኦሽ፥ ጫሸ፥ ኢታ ስነ፥

\VS{5}ጊጎና ፓላማ ካለꬄስ። ቃስ ኤንታዉ ኢታ ዎዛን ደኤስ፤ ቱማ ባልዶሶና፤ ኤንቲ ፆሳ አማኖይ ዱረተꬃስ ኦገ ግድ ቆፖሶና።


\par }{\PP \VS{6}ሽን ታዉ ደእያባይ ግዳና ግያ አሳስ ቱማ አያና ደኦይ ግታ ዎ።

\VS{7}ኑኒ ሀ አላምያ አይኮካ ኤህቦኮ፤ ቃስ እያፐ አይኮካ ኤክድ ቦኮ።

\VS{8}ኑስ ካꬅነ ማኦይ ደእኮ ሄስ ግዳና።

\VS{9}ሽን ዱረተꬅ ኮየይሳት ፓጨንነ ፅሄን ገሎሶና። ቃስ ኤንታና ዱገ ዳፍያነ ꬋይስያ ኤያተꬅነ ቆህያ አሞን ኩንዶሶና።

\VS{10}ሚሸ ሲቆይ ኢታተꬃ ኡባስ ፑልቶ። እሶት እሶት ሚሸ አሞትሸ አማኖፐ ባለትድ ዳሮ መቶን ባንታና የግዶሶና።


\par }{\SH ዞረነ ኪታ
\par }
{\PP \VS{11}ሽን ነኖ፥ ፆሳ አሶ፥ ሄሳፈ ባቃታ። ፅሎተꬃ፥ ፆሳ ዳኖ፥ አማኖ፥ ሲቆ፥ ዳንዳአነ አሽከተꬅ ካላ።

\VS{12}አማኖ ባፅያ ሎይꬃ ባፀታ። ዳሮ አሳ ስንꬃን ነ ማርካትዳ ነ አማኑዋባ፥ ፆሳይ ነና እያዉ ፄግዳ መርና ደኡዋ ኦይካ።

\VS{13}ኡባስ ደኦ እምያ ፆሳ ስንꬃንነ፥ ጰንፀ ጵላፆሳ ስንꬃን ሎኦ ማርካ ማርካትዳ ክርስቶስ የሱሳ ስንꬃን ታ ነና ኪታይስ።
\XREF{}{{\XO 6:13 }{\XT{ዮሀ 18:37.}}}

\VS{14}ኑ ጎዳ የሱስ ክርስቶሲ ቆንጫና ጋካናዉ ሀ ኪታ ባልነ ቦረይ ባይና ናጋ።

\VS{15}ባ ፃላላ ኡባ ሃርያ ቦንቾ ፆሳይ፥ ካዎታ ካዎይ፥ ጎዳታ ጎዳይ፥ ባ ቆፕዳ ቃማን የሱስ ክርስቶሳ ዛር ኪታና።

\VS{16}እስ እያ ፃላል ሀይቀና። ኦንካ ሺቃናዉ ዳንዳኦና ፖኦን ደኤስ። ኦንካ እያ በእቤና፤ ቃስ በአናዉካ ዳንዳኤና። ቦንቾይነ መርና ዎልቃይ እያዉ ግዶ። አምንእ።


\par }{\PP \VS{17}ሀ አላምያ ዱረት ጮ ꬋይያ ሻሎን ኦቶርቶና መላነ ጬቆና መላ ኦዳ። ኑስ ኮሽያባ ፓላህስድ እምያ ኑና አንጅያ፥ ዱረ ፆሳን አማነታና መላ ኤንታ ኪታ።

\VS{18}ኤንቲ ሎኦ ኦሶ ኦꬃናዳ ሎኦ ኦሶን ዱረታናዳ፥ ኬሀታነ ሀራታስ ሻከይሳታ ግዳና መላ ኪታ።

\VS{19}ሄስ ኤንታዉ ስንꬃስ ምኖ ባሶ ግድያ ግሾ፥ ሄ ዎደ ኤንቲ ቱማ ደኦይ አይ ዳንያኮ ኤራና።


\par }{\PP \VS{20}ፅሞትዮሳ፥ እስ እስ አሳይ፥ “ኤራተꬅ” ግያ ኤያ ፓላማፐነ ሀዳ ኦዳፐ ባቃታ፤ ነዉ እመትዳ ሀዳራ ናጋ።

\VS{21}እሶት እሶት ኑስ ኤራተꬅ ደኤስ ያግሸ አማኑዋ አግዶሶና።

\par }{\PP ፆሳ አꬎ ኬሀተꬃይ ህንተ ኡባራ ግዶ።


\par }